Capodopere de la Muzeul Luvru? Să nu fi văzut amatorii de senzație expoziția Dracula voievod și vampir – inspirată de cartea lui Matei Cazacu despre Vlad Țepeș și propusă de Castelul Ambras din Austria și Kunsthistorisches Museum, prezentată la Castelul Ambras și la București? Să nu fi văzut iubitorii de artă contemporană expoziția De la Moore la Hirst – 60 de ani de sculptură britanică, adusă de British Council, sau Imagini din Marea Britanie – 100 de ani de artă a peisajului din colecția British Council, cu prilejul împlinirii a 75 de ani de la înființarea acestei instituții în România? Să fi fost complet uitată o inițiativă a MNAR precum cea care a dat naștere expoziției Ipostaze ale modernismului – Pictura în Bulgaria, Grecia, România, inaugurată la București, itinerată apoi la Sofia și Atena? Să fi trecut neobservat parteneriatul cu Delegația Valonia-Bruxelles (vechi de peste 20 de ani), în cadrul căruia ne vin anual expoziții de pictură, grafică și fotografie din Belgia? Publicațiile care au însoțit aceste expoziții, realizate fie doar cu forțele MNAR, fie de către partenerii externi, sau în colaborare cu ei, se situează toate de la onorabil la excepțional atît din punct de vedere al calității științifice, cît și al viziunii grafice, și reflectă elocvent construirea noii identități a muzeului, a imaginii sale, și cucerirea notorietății sub sigla MNAR.